CELEX: 32012D0706(03)
Language: lt
Date: 1341446400000
Title: 2012 m. liepos 5 d. Komisijos sprendimas dėl daugiasektorės ir nepriklausomos ekspertų grupės, konsultuosiančios veiksmingų sveikatos sektoriaus investicijų klausimais, įsteigimo

6.7.2012   
            
            
               LT
            
            
               Europos Sąjungos oficialusis leidinys
            
            
               C 198/7
            
         KOMISIJOS SPRENDIMAS
   2012 m. liepos 5 d.
   dėl daugiasektorės ir nepriklausomos ekspertų grupės, konsultuosiančios veiksmingų sveikatos sektoriaus investicijų klausimais, įsteigimo
   2012/C 198/06
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               pagal Sutarties dėl Europos Sąjungos veikimo 168 straipsnio 2 dalį valstybės narės turi, palaikydamos ryšį su Komisija, savitarpiškai koordinuoti politikos kryptis ir programas 1 dalyje nurodytose srityse. Komisija, palaikydama glaudų ryšį su valstybėmis narėmis, gali imtis bet kokios naudingos iniciatyvos tokiam koordinavimui remti, ypač iniciatyvų, kuriomis siekiama nustatyti gaires ir rodiklius, organizuoti keitimąsi geriausia patirtimi ir rengti reikiamus elementus periodinei stebėsenai ir vertinimui;
            
         
               (2)
            
            
               2006 m. birželio mėn. priimtose Tarybos išvadose dėl Europos Sąjungos sveikatos sistemų bendrų vertybių ir principų (1) pripažįstama, kad nedera standartizuoti sveikatos sistemų ES lygmeniu, tačiau Europos lygmeniu vykdomas darbas sveikatos priežiūros srityje yra labai vertingas. Todėl valstybės narės yra įsipareigojusios bendradarbiauti dalydamosi patirtimi ir informacija apie gerą praktiką;
            
         
               (3)
            
            
               2007 m. spalio 23 d. Europos Parlamento ir Tarybos sprendime Nr. 1350/2007/EB dėl antrosios Bendrijos veiksmų programos sveikatos srityje (2008–2013 m.) (2) (toliau – Sveikatos programa) pakartojus, kad pagal Sutarties dėl Europos Sąjungos veikimo 168 straipsnį sveikatos priežiūros paslaugos visų pirma yra valstybių narių pareiga, pabrėžiama, kad bendradarbiavimas Bendrijos lygmeniu gali būti naudingas pacientams ir sveikatos apsaugos sistemoms. Pagal šio sprendimo 2 straipsnį kartu su priedo 3.2.2 ir 3.2.3 punktais vienas iš Sveikatos programos uždavinių yra kaupti ir skleisti informaciją ir žinias apie sveikatą, teikiant analizę ir techninę pagalbą, skirtą remti politikos formuotojus, rengiančius ir įgyvendinančius su Programos turiniu susijusius teisės aktus;
            
         
               (4)
            
            
               2011 m. birželio 6 d. priimtose Tarybos išvadose „Siekiant modernių, atvirų ir tvarių sveikatos priežiūros sistemų“ (3) Komisijos ir valstybių narių prašoma inicijuoti svarstymų procesą, siekiant nustatyti veiksmingus investavimo į sveikatos sektorių būdus, o Komisijos prašoma remti svarstymų procesą sudarant palankesnes sąlygas konsultuotis su nepriklausomais įvairių sričių ekspertais;
            
         
               (5)
            
            
               Tarybos aukšto lygio Visuomenės sveikatos darbo grupė įsteigė bendradarbiavimo siekiant nustatyti veiksmingus investavimo į sveikatos sektorių būdus forumą ir pritarė, kad būtų sukurtos įvairių sričių darbo grupės, kaip antai: geresnio tinkamo atstovavimo sveikatos sektoriui įgyvendinant strategiją „Europa 2020“ ir Europos semestro proceso metu, sėkmę lemiančių veiksnių, kad investuojant į sveikatos sektorių būtų veiksmingai naudojami struktūriniai fondai, nustatymo, ekonomiško vaistų vartojimo, integruotos priežiūros modelių ir geresnio ligoninių valdymo, investicijų į sveikatos sektorių veiksmingumo vertinimo ir stebėsenos;
            
         
               (6)
            
            
               Komisija dalyvauja visuose šiuose pogrupiuose, siekdama paremti valstybių narių bendradarbiavimą sveikatos priežiūros sistemų srityje ir padėti teikiant informaciją ir žinias;
            
         
               (7)
            
            
               tinkamos ir laiku suteiktos mokslinės konsultacijos yra esminis reikalavimas Komisijai teikiant informaciją ir žinias, susijęs su sveikatos priežiūros sistemų tvarumu. Konsultacijos turi būti grindžiamos kompetencijos, nepriklausomumo, daugiasektorio požiūrio ir skaidrumo principais;
            
         
               (8)
            
            
               atsižvelgiant į tai, tikslinga įsteigti ekspertų grupę, kuri rems Komisiją, teikdama nepriklausomas ir tinkamas konsultacijas veiksmingų sveikatos sektoriaus investicijų klausimais;
            
         
               (9)
            
            
               ekspertų grupę turėtų sudaryti patyrę ir kompetentingi asmenys iš viešojo arba privačiojo sektorių bei pilietinės visuomenės atstovai. Labai svarbu, kad ekspertų grupė kuo geriau pasinaudotų mokslinėmis žiniomis ES ir už jos ribų, kurios gali būti aktualios sprendžiant konkretų klausimą;
            
         
               (10)
            
            
               reikėtų nustatyti grupės narių informacijos atskleidimo taisykles;
            
         
               (11)
            
            
               asmens duomenys turėtų būti renkami, tvarkomi ir skelbiami pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (4);
            
         
               (12)
            
            
               siekiant užtikrinti, kad grupėje dalyvautų atitinkamos kompetencijos ekspertai, atstovaujantys pilietinei visuomenei, viešajam ir privačiajam sektoriams, reikėtų įdiegti atlygio sistemą;
            
         
               (13)
            
            
               tikslinga nustatyti šio sprendimo taikymo laikotarpį. Komisija tinkamu laiku apsvarstys, ar tikslinga taikymo laikotarpį pratęsti,
            
         NUSPRENDĖ:
   1 straipsnis
   Dalykas
   Įsteigiama veiksmingo investavimo į sveikatos sektorių būdų ekspertų grupė (toliau – grupė).
   2 straipsnis
   Užduotis
   1.   Grupės užduotis – Komisijai paprašius teikti nepriklausomas ir daugiasektores konsultacijas dėl veiksmingų investavimo į sveikatos sektorių būdų I priede išdėstytose kompetencijos srityse.
   2.   Grupės teikiamomis konsultacijomis atsižvelgiama į kitų Sąjungos įstaigų, susijusių su sveikatos priežiūros sistemų tvarumu, kaip antai Ekonominės politikos komiteto ir Socialinės apsaugos komiteto, darbą.
   3.   Komisija grupės konsultacijas perduos susidomėjimą pareiškusioms valstybėms narėms.
   4.   Konsultacijos išliks neformalios ir jokiu būdu nebus privalomos.
   3 straipsnis
   Narystė. Narių skyrimas
   1.   Grupę sudaro ne daugiau kaip 17 narių. Grupės narių skaičių nustato Komisija, siekdama užtikrinti geriausią skirtingų visos ES sveikatos sistemų išmanymą ir suvokimą.
   2.   Grupės nariai bus skiriami kaip individualūs asmenys, atrinkti paskelbus atvirą konkursą.
   3.   Grupės narius iš asmenų, kurie atsiliepė į atvirą kvietimą teikti paraiškas ir atitinka kvietime išdėstytus reikalavimus, tarpo skiria Sveikatos ir vartotojų reikalų generalinis direktorius. Grupės nariai yra vienos ar daugiau I priede nurodytų kompetencijos sričių ekspertai ir kartu apima kuo daugiau disciplinų.
   4.   Grupės nariai skiriami trejiems metams. Jų kadencija gali būti atnaujinta daugiausiai tris kartus iš eilės.
   5.   Grupės nariai, kurie nebegali veiksmingai atlikti pareigų, atsistatydina arba nesilaiko Sutarties 339 straipsnio, likusiam jų kadencijos laikui gali būti pakeičiami. Tokiu atveju, paskelbus atvirą konkursą, Sveikatos ir vartotojų reikalų generalinis direktorius gali paskirti jį pakeičiantį narį.
   6.   Grupės nariai veikia nepriklausomai ir vadovaujasi viešaisiais interesais.
   7.   Grupės narių pavardės skelbiamos Komisijos ekspertų grupių ir kitų panašių subjektų registre (toliau – registras).
   8.   Asmens duomenys renkami, tvarkomi ir skelbiami pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (5).
   4 straipsnis
   Darbo organizavimas
   1.   Laikydamasi 9 dalyje nurodytų darbo tvarkos taisyklių ir Komisijos ekspertų grupių horizontaliųjų taisyklių (6), grupė išsirenka pirmininką ir pirmininko pavaduotoją.
   2.   Paprašius konsultacijos, grupės pirmininkas iš grupės narių paskirs pranešėją. Ypač sudėtingiems įvairias disciplinas apimantiems klausimams spręsti gali būti paskirti keli pranešėjai. Pranešėjas (-ai) ir Komisija sutaria dėl konsultacijos prašymo techninės užduoties. Pranešėjas (-ai) atsako už konsultacijos parengimą.
   3.   Grupė gali sudaryti darbo grupes tam tikriems klausimams nagrinėti. Darbo grupėms pirmininkauja grupės nariai. Darbo grupės savo pirmininkų atsakomybe teikia ataskaitas grupei.
   4.   Komisijos tarnyboms pritarus grupė gali kviesti prie jų darbo prisidėti nepriklausomus ekspertus, taip pat ekspertus iš kitų ES įstaigų, kurie, jų nuomone, turi atitinkamų mokslinių žinių ir kompetencijos. grupės posėdžiuose gali dalyvauti suinteresuotų Komisijos tarnybų pareigūnai.
   5.   Komisija gali paprašyti grupės rengiant konsultaciją konsultuotis su kitomis įstaigomis.
   6.   Komisija gali paprašyti grupės surengti vieną ar daugiau posėdžių, jei, jos manymu, tai yra būtina konsultacijai parengti. Komisija nustato posėdžių vietą, siekdama užtikrinti, kad grupė veiktų kuo veiksmingiau. Pragyvenimo ir kelionės išlaidas atlygina Europos Komisija, kaip numatyta II priede.
   7.   Grupės nariai, taip pat kviestiniai ekspertai laikosi profesinės paslapties įpareigojimų, nustatytų Sutartyje ir jos įgyvendinimo taisyklėse, taip pat Komisijos saugumo taisyklių dėl ES įslaptintos informacijos apsaugos, kurių tekstas pateiktas Komisijos sprendimo 2001/844/EB, EAPB, Euratomas (7) priede. Jei šių įpareigojimų nesilaikoma, Komisija gali imtis atitinkamų priemonių.
   8.   Sveikatos ir vartotojų reikalų generalinis direktoratas teikia sekretoriato paslaugas grupei, visų pirma organizuodamas posėdžius ir kelionės bei pragyvenimo išlaidų kompensavimą.
   9.   Remdamasi Komisijos tarnybų pateiktu pasiūlymu, laikydamasi Komisijos ekspertų grupių horizontaliųjų taisyklių ir standartinių ekspertų grupių darbo tvarkos taisyklių (8), grupė paprastąja narių balsų dauguma priima darbo tvarkos taisykles.
   10.   Komisija skelbia aktualią informaciją apie grupės veiklą, įtraukdama ją į registrą arba registre pateikdama nuorodą į specialią interneto svetainę.
   5 straipsnis
   Posėdžių išlaidos
   1.   Grupės nariai ir kviestiniai ekspertai turi teisę gauti atlygį už pasirengimą grupės posėdžiams ir dalyvavimą juose, taip pat pranešėjo konkrečiu klausimu pareigas, kaip numatyta II priede.
   2.   Grupės narių ir kviestinių ekspertų, numatytų 4 straipsnio 4 dalyje, patirtas kelionės ir pragyvenimo išlaidas atlygina Komisija pagal Komisijai galiojančias nuostatas.
   3.   1 ir 2 dalyse nurodytos išlaidos kompensuojamos neviršijant pagal metinę išteklių skyrimo procedūrą skirtų asignavimų.
   6 straipsnis
   Taikymas
   Šis sprendimas bus taikomas iki 2015 m. spalio 1 d.
   
      Priimta Briuselyje 2012 m. liepos 5 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL C 146, 2006 6 22, p. 1.
   
      (2)  OL L 301, 2007 11 20, p. 3.
   
      (3)  OL C 202, 2011 7 8, p. 10.
   
      (4)  OL L 8, 2001 1 12, p. 1.
   
      (5)  Žr. 4 išnašą.
   
      (6)  C(2010) 7649 galutinis, 11 taisyklės 1 punktas.
   
      (7)  2001 m. lapkričio 29 d. Komisijos sprendimas, iš dalies keičiantis jos darbo tvarkos taisykles (OL L 317, 2001 12 3, p. 1).
   
      (8)  SEC(2010) 1360 galutinis, IV priedas.
   
      I PRIEDAS
      
         KOMPETENCIJOS SRITYS
      
      Grupė remia Komisiją nustatant veiksmingus investavimo į sveikatos sektorių būdus, siekiant modernių, atvirų ir tvarių sveikatos priežiūros sistemų.
      Galimų veiklos sričių pavyzdžiai (sąrašas nebaigtinis): pirminė priežiūra, stacionarioji sveikatos priežiūra, farmacijos produktai, moksliniai tyrimai ir technologinė plėtra, prevencija ir sveikatinimas, ryšiai su socialinės apsaugos sektoriumi, tarpvalstybiniai klausimai, sistemos finansavimas, informacinės sistemos ir pacientų registrai, sveikatos priežiūros skirtumai.
      Grupės veikla gali apimti toliau nurodytas kompetencijos sritis:
      
                  —
               
               
                  sveikatos priežiūros planavimą ir biudžeto prioritetų nustatymą, įskaitant:
                  
                              —
                           
                           
                              epidemiologiją,
                           
                        
                              —
                           
                           
                              draudimo statistikos mokslą,
                           
                        
                              —
                           
                           
                              sveikatos ekonomiką,
                           
                        
                              —
                           
                           
                              biostatistiką,
                           
                        
            
                  —
               
               
                  sveikatos priežiūros paslaugų mokslinius tyrimus, įskaitant:
                  
                              —
                           
                           
                              tarpregioninį ir tarptautinį palyginimo tyrimą,
                           
                        
                              —
                           
                           
                              įrodymais grindžiamą mediciną,
                           
                        
                              —
                           
                           
                              visuomenės sveikatos priežiūrą,
                           
                        
                              —
                           
                           
                              gyventojų registrų susiejimą,
                           
                        
            
                  —
               
               
                  ligoninių ir sveikatos priežiūros valdymą, įskaitant:
                  
                              —
                           
                           
                              socialinį ir ekonominį vertinimą,
                           
                        
                              —
                           
                           
                              apskaitą,
                           
                        
                              —
                           
                           
                              akreditacijos sistemas,
                           
                        
                              —
                           
                           
                              veiklos rezultatų priemones,
                           
                        
            
                  —
               
               
                  sveikatos priežiūros paslaugų teikimą, įskaitant:
                  
                              —
                           
                           
                              e. sveikatą, sveikatos priežiūros informacines sistemas ir pacientų registrą; skirtingų registrų susiejimą,
                           
                        
                              —
                           
                           
                              sveikatos priežiūros kokybės užtikrinimo standartus, standartizavimo procedūras, sveikatos rodiklius, duomenų apsaugą,
                           
                        
                              —
                           
                           
                              atrankinės sveikatos patikros programas,
                           
                        
                              —
                           
                           
                              naujų technologijų ir gydymo režimų diegimą,
                           
                        
                              —
                           
                           
                              sveikatos draudimą,
                           
                        
                              —
                           
                           
                              skubių ir krizių valdymo priemonių įgyvendinimą,
                           
                        
            
                  —
               
               
                  švietimą sveikatos klausimais ir sveikatinimą, įskaitant:
                  
                              —
                           
                           
                              elgsenos ekonomiką,
                           
                        
                              —
                           
                           
                              prevencinę mediciną,
                           
                        
                              —
                           
                           
                              informuotumo sveikatos klausimais programas,
                           
                        
                              —
                           
                           
                              sveikatą ir saugą darbe.
                           
                        
            
   
      II PRIEDAS
      
         ATLYGIS
      
      Grupės nariai ir kviestiniai ekspertai už pasirengimą Grupės posėdžiams ir dalyvavimą juose turi teisę gauti toliau nurodytą atlygį.
      Už pasirengimą posėdžiams ir dalyvavimą juose:
      
                  —
               
               
                  385 EUR už kiekvieną visą dalyvavimo dieną arba 200 EUR už dalyvavimą rytiniame ar popietiniame Grupės posėdyje arba išoriniame posėdyje, susijusiame su Grupės darbu,
               
            
                  —
               
               
                  385 EUR už kiekvieną visą pasirengimo Grupės posėdžiui dieną. Jeigu pirmininkas nėra pateikęs kito Komisijos patvirtinto apskaičiavimo, laikoma, kad kiekvienai posėdžio dienai būtinos dvi pasirengimo dienos.
               
            Už pranešėjo pareigų atlikimą, susijusį su konsultacijos projektu, kuriam parengti reikia ne mažiau kaip vienos dienos, gavus išankstinį raštišką Komisijai sutikimą:
      
                  —
               
               
                  385 EUR už kiekvieną visą dalyvavimo Grupės posėdyje dieną ir kiekvieną visą pasirengimo Grupės posėdžiui dieną. Jeigu pirmininkas nėra pateikęs kito Komisijos patvirtinto apskaičiavimo, laikoma, kad kiekvienai posėdžio dienai būtinos dvi pasirengimo dienos.
               
            Be to, pagal Komisijai galiojančias nuostatas bus atlygintos pragyvenimo ir kelionės išlaidos.
      Komisija reguliariai vertins poreikį pakoreguoti atlygį atsižvelgiant į kainų indeksus, kitose Sąjungos įstaigose ekspertams mokamo atlygio pokyčius ir grupių narių, asocijuotųjų narių, kitų mokslinių konsultantų ir nepriklausomų ekspertų darbo krūvį. Pirmasis vertinimas bus atliktas 2013 m.